  Виталий Пронин Егит специалистъёс пыдлось гуртъёсы уг кылё.«Земский доктор» программа чотын элькунысьтымы ваньмаз сямен ик ёросъёсы вуизы егит эмъясьёс. Дэри ёросын гинэ соос 80 пала люкаськизы.Тяма гуртын ай 2-3 ар талэсь азьло фельдшер доры кузь черод кылдылӥз. Калыклэсь тазалыксэ эскероно, вызове потоно, ваньзэ бумага вылэ гожтыса кельтоно - одӥг специалистлы вань та ужез нуыны капчи ик ӧвӧл уго. Ярам, та дырлы югдур воштӥськиз: фельдшер борды вуиз акушер, со сяна, юнматэм графикъя гуртэ вуылэ ёрос эмъяськонниысь педиатр. Тяма гуртысь медпункт азьвыл школалэн юртаз интыяськемын. Со вуж ни ке но, куронъёслы тупа ай. Ижлы матын луись ёросъёсын та ласянь югдур сокем ик урод ӧвӧл ке, кыдёкысьёсаз шуг-секытъёс кылдэмын. Котькуд фельдшер пунктэ эмчи шедьтыны капчи ӧвӧл: егит специалистъёс пыдлось гуртъёсы уг кылё. Вылаз ик, «Земский доктор» программае пыриськыны уг быгато фельдшер пунктэ интыяськыны мылкыд карисьёс. - Егитъёслэн гуртэ лыктэмзы уг поты, - шуэ Дэри ёрос больницаысь валтӥсь эмъясь Валерий Савельев. - Выльзэ - «Земский фельдшер» - программаез кутӥзы ке, оскиськомы, югдур умой пала берытскоз. Гуртлы со одно ик кулэ. Туннэ тани эмъясьлы кулэясько Ожмос, Люк, Подшивал гуртъёсын. Элькунысьтымы Тазалыкез утёнъя министерство ивортэмъя, матысь 5 ар куспын шаерамы усьтӥськозы 26 выль фельдшер пунктъёс. Огъя вераса, шаермылэн пӧртэм сэрегъёсаз та вакытэ ужало ог 800 медпунктъёс. Унояз туж ёрмо специалистъёслы. Наталья Седова Туспуктэм вотэсысь басьтэмын Теги: Гуртысьэмъясьпрограмма гурт эмъяськон  